title: 2012/394/EU: Sklep Komisije z dne 21. decembra 2011 o združljivosti ukrepov, ki jih bo sprejela Italija v skladu s členom 14 Direktive 2010/13/EU Evropskega parlamenta in Sveta o usklajevanju nekaterih zakonov in drugih predpisov držav članic o opravljanju avdiovizualnih medijskih storitev (Direktiva o avdiovizualnih medijskih storitvah), s pravom EU

text:
               17.7.2012

               SL

               Uradni list Evropske unije

               L 187/57

         SKLEP KOMISIJE
   z dne 21. decembra 2011
   o združljivosti ukrepov, ki jih bo sprejela Italija v skladu s členom 14 Direktive 2010/13/EU Evropskega parlamenta in Sveta o usklajevanju nekaterih zakonov in drugih predpisov držav članic o opravljanju avdiovizualnih medijskih storitev (Direktiva o avdiovizualnih medijskih storitvah), s pravom EU
   (2012/394/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2010/13/EU Evropskega parlamenta in Sveta z dne 10. marca 2010 o usklajevanju nekaterih zakonov in drugih predpisov držav članic o opravljanju avdiovizualnih medijskih storitev (Direktiva o avdiovizualnih medijskih storitvah) (1),in zlasti člena 14(2) Direktive,
   ob upoštevanju mnenja odbora, ustanovljenega na podlagi člena 29 Direktive 2010/13/EU,
   ob upoštevanju naslednjega:

               (1)

               Z dopisom z dne 20. septembra 2011, ki ga je Komisija prejela 21. septembra 2011, je Italija obvestila Komisijo o ukrepih, ki jih bo sprejela v skladu s členom 14(1) Direktive 2010/13/EU in katerih cilj je vključevanje, posodabljanje in sprememba trenutno veljavnih ukrepov, ki jih je Komisija odobrila s sklepom z dne 25. junija 2007 (2).

               (2)

               Komisija je v obdobju treh mesecev od dneva navedenega obvestila preverila, ali so takšni ukrepi skladni s pravom Skupnosti, zlasti kar zadeva sorazmernost ukrepov in preglednost nacionalnega posvetovalnega postopka.

               (3)

               Komisija je pri preverjanju upoštevala razpoložljive podatke o italijanskem medijskem prostoru.

               (4)

               Spremenjeni seznam dogodkov z velikim družbenim pomenom, ki jih vključujejo ukrepi Italije, je bil pripravljen na jasen in pregleden način, v Italiji pa se je začelo obsežno posvetovanje o spremembi prejšnjega seznama.

               (5)

               Komisija je z zadovoljstvom ugotovila, da novi dogodki, našteti v ukrepih Italije, izpolnjujejo vsaj dve od naštetih meril, ki so zanesljivi pokazatelji pomembnosti dogodka za družbo: (i) poseben vsesplošni odmev v državi članici in ne zgolj pomembnost za tiste ljudi, ki običajno spremljajo zadeven športni dogodek ali dejavnost; (ii) prebivalci države članice mu vsesplošno pripisujejo poseben kulturni pomen, zlasti glede spodbujanja kulturne identitete; (iii) sodelovanje državne reprezentance v zadevnem dogodku v okviru mednarodno pomembnega tekmovanja ali turnirja; in (iv) dejstvo, da se dogodek običajno predvaja na brezplačni televizijski postaji in da pritegne velik del televizijskih gledalcev.

               (6)

               Velika nagrada Italije v motociklizmu je dogodek, ki uživa posebno priljubljenost po vsej Italiji in pritegne tudi gledalce, ki ga sicer ne bi spremljali, ravno zaradi sodelovanja italijanskih voznikov in proizvajalcev na mednarodnem turnirju velikega pomena. Poleg tega se običajno predvaja na brezplačni televizijski postaji in doseže visoko gledanost.

               (7)

               Finalne in polfinalne tekme svetovnega prvenstva v košarki, vaterpolu in odbojki, na katerih sodeluje italijanska državna reprezentanca, poleg izpolnjevanja merila glede sodelovanja državne reprezentance na mednarodnem turnirju velikega pomena, vzbujajo posebno in vsesplošno zanimanje v Italiji, tudi tistih ljudi, ki ponavadi ne spremljajo teh panog, se običajno predvajajo na brezplačni televizijski postaji in pritegnejo velik del televizijskih gledalcev.

               (8)

               Tekme svetovnega prvenstva v ragbiju, na katerih sodeluje italijanska državna reprezentanca, imajo razen tega, da izpolnjujejo merilo glede sodelovanja državne reprezentance na mednarodnem turnirju velikega pomena, v Italiji še poseben in vsesplošen odmev in pritegnejo tudi gledalce, ki običajno ne spremljajo tega športa.

               (9)

               Tekme Turnirja šestih narodov v ragbiju, na katerih sodeluje italijanska državna reprezentanca, imajo razen tega, da izpolnjujejo merilo glede sodelovanja državne reprezentance na mednarodnem turnirju velikega pomena, v Italiji še poseben in vsesplošen odmev in pritegnejo tudi gledalce, ki sicer ne spremljajo tega športa, se običajno predvajajo na brezplačni televizijski postaji in so vse bolj gledane.

               (10)

               Polfinali in finale Davisovega pokala ter pokala federacij, na katerih sodeluje italijanska državna reprezentanca, imajo razen tega, da izpolnjujejo merilo glede sodelovanja državne reprezentance na mednarodnem turnirju velikega pomena, v Italiji še poseben in vsesplošen odmev in pritegnejo tudi gledalce, ki običajno ne spremljajo tega športa.

               (11)

               Finale in polfinali mednarodnih teniških turnirjev Italije, na katerih sodelujejo italijanski igralci tenisa, imajo razen tega, da izpolnjujejo merilo glede sodelovanja državne reprezentance na mednarodnem turnirju velikega pomena, v Italiji še poseben in vsesplošen odmev in pritegnejo tudi gledalce, ki običajno ne spremljajo tega športa, deloma tudi zaradi kraja, kjer potekajo. Poseben odmev tega dogodka potrjujejo podatki o gledanosti, ki kažejo jasno povečanje zanimanja in navdušenja javnosti za to športno panogo v zadnjih letih.

               (12)

               Svetovna prvenstva v cestnem kolesarstvu (moški – dirke profesionalcev) imajo poseben in vsesplošen odmev v Italiji in pritegnejo tudi ljudi, ki sicer ne spremljajo tovrstnih dogodkov, tudi zaradi sodelovanja italijanskih športnikov, se običajno predvajajo na brezplačni televizijski postaji z visoko gledanostjo.

               (13)

               Prva predstava ob otvoritvi operne sezone milanske Scale ima poseben in splošen odziv v Italiji, zanima ljudi, ki sicer ne spremljajo tovrstnih dogodkov, ima vsesplošno priznan poseben kulturni pomen in spodbuja italijansko kulturno identiteto.

               (14)

               Predvajanje novoletnega koncerta iz gledališča La Fenice v Benetkah ima poseben in vsesplošen odmev v Italiji in pritegne tudi ljudi, ki sicer ne spremljajo tovrstnih dogodkov, ima vsesplošno priznan poseben kulturni pomen, spodbuja italijansko kulturno identiteto in se običajno predvaja na brezplačni televizijski postaji z visoko gledanostjo.

               (15)

               Zaradi velikega javnega interesa, da se zagotovi širok dostop javnosti do predvajanja dogodkov z velikim družbenim pomenom, se zdijo ukrepi Italije sorazmerni in upravičujejo odstopanje od temeljne svoboščine opravljanja storitev iz člena 56 PDEU.

               (16)

               Ukrepi Italije so združljivi s pravili EU o konkurenci, v kolikor opredelitev kvalificiranega izdajatelja televizijskega programa za predvajanje naštetih dogodkov sloni na objektivnih merilih (zahtevana pokritost), ki omogočajo dejansko in potencialno konkurenco pri pridobivanju pravic do predvajanja teh dogodkov. Poleg tega tudi število naštetih dogodkov ni tako nesorazmerno, da bi lahko povzročilo izkrivljenje konkurence na končnih trgih brezplačnih in plačljivih televizijskih postaj.

               (17)

               Splošna sorazmernost ukrepov Italije je podprta z več dejavniki. Prvič, znižanje praga za zahtevano pokritost prebivalstva za kvalificirane izdajatelje televizijskega programa z 90 % na 80 % povečuje sorazmernost ukrepov, v kolikor se poveča število potencialno kvalificiranih izdajateljev televizijskega programa. Drugič, uveden je bil prostovoljni mehanizem za reševanje sporov med izdajatelji televizijskega programa glede določitve tehničnih podrobnosti predvajanja in plačila pravičnega nadomestila za podlicenciranje izključnih pravic za predvajanje. Tretjič, začetek veljavnosti končnih ukrepov Italije se bo preložil na 1. september 2012, da se zagotovi, da ni škodljivega vpliva na tekoča pogajanja. Nazadnje, ukrepi Italije vsebujejo določbo za primere, ko pravice za predvajanje naštetih dogodkov pridobijo nekvalificirani izdajatelji televizijskega programa, s čimer se zagotovi ustrezna ureditev podlicenciranja pravic kvalificiranim izdajateljem, in za primere, ko noben kvalificiran izdajatelj televizijskega programa ne izrazi zanimanja za naštete dogodke, s čimer se nekvalificiranim izdajateljem televizijskega programa zagotovi, da lahko izvršujejo svoje pravice, in prepreči situacija, v kateri našteti dogodki sploh ne bi bili predvajani.

               (18)

               Italija je Komisijo obvestila o ukrepih, ki jih bo sprejela, Komisija pa jih je sporočila drugim državam članicam in predstavila rezultate tega preverjanja na sestanku odbora, ustanovljenega na podlagi člena 29 Direktive 2010/13/EU. Odbor je sprejel ugodno mnenje o tem sestanku –

         SKLENILA:
   Edini člen
   1.   Ukrepi, ki jih bo sprejela Italija v skladu s členom 14(1) Direktive 2010/13/EU in o katerih je dne 21. septembra 2011 obvestila Komisijo v skladu s členom 14(2) Direktive 2010/13/EU, so skladni s pravom Unije.
   2.   Ukrepi, ki jih bo Italija dokončno sprejela, bodo objavljeni v Uradnem listu takoj, ko se sprejmejo na nacionalni ravni in sporočijo Komisiji. To pomeni objavo iz člena 14(2) Direktive 2010/13/EU.

      V Bruslju, 21. decembra 2011

            Za Komisijo

         Neelie KROES

            Podpredsednica

      (1)  UL L 95, 15.4.2010, str. 1.

      (2)  Sklep Komisije 2007/475/ES z dne 25. junija 2007 o združljivosti ukrepov, ki jih sprejme Italija v skladu s členom 3a(1) Direktive Sveta 89/552/EGS o usklajevanju nekaterih zakonov in drugih predpisov držav članic o opravljanju dejavnosti razširjanja televizijskih programov, s pravom Skupnosti (UL L 180, 10.7.2007, str. 5).

      PRILOGA

         Objava v skladu s členom 14 Direktive 2010/13/EU o usklajevanju nekaterih zakonov in drugih predpisov držav članic o opravljanju avdiovizualnih medijskih storitev (direktiva o avdiovizualnih medijskih storitvah)
         Ukrepi, ki jih je sprejela Italija in se objavijo v skladu z členom 14 Direktive 2010/13/EU, so navedeni v naslednjih odstavkih Sklepa št. 131/12/CONS Organa za nadzor komunikacijskega sektorja AGCOM z dne 15. marca 2012:

            „SKLENIL:
            Edini člen
            1.   Organ AGCOM dokončno odobri seznam prireditev posebnega pomena za družbo, za katere se zagotovi predvajanje na brezplačnih kanalih v smislu člena 32b Enotnega besedila o avdiovizualnih in radijskih medijskih storitvah, ki je priložen v prilogah A in B k temu sklepu.
            2.   Ta sklep začne veljati 1. septembra 2012 in je objavljen v Uradnem listu Republike Italije ter na spletni strani organa AGCOM, Priloga A pa je objavljena tudi v Uradnem listu Evropske unije.

               V Rimu, 15. marca 2011 (1)

                     Predsednik

                  Corrado CALABRÒ

                     Poročevalec

                  Nicola D’ANGELO

                     Poročevalec

                  Antonio MARTUSCIELLO

                     Potrditev skladnosti sklepa

                     Generalni sekretar

                  Roberto VIOLA“

         NADZORNI ORGAN ZA TELEKOMUNIKACIJE
         [Autorità per le Garanzie nelle Comunicazioni]

               „PRILOGA A K SKLEPU št. 131/12/CONS Z DNE 15. MARCA 2012

                  SEZNAM DOGODKOV Z VELIKIM DRUŽBENIM POMENOM, KATERIH PREDVAJANJE SE ZAGOTOVI V NEKODIRANI OBLIKI

                  (Besedilo velja za EU)

               Člen 1
               Dogodki z velikim družbenim pomenom
               1.   Ta sklep zadeva televizijsko predvajanje dogodkov, ki veljajo za dogodke z velikim družbenim pomenom.
               2.   V tem seznamu:

                           A.

                           ‚,dogodek z velikim družbenim pomenom‘ pomeni dogodek športne ali nešportne narave, ki izpolnjuje vsaj dve od naštetih štirih meril:

                                       (a)

                                       dogodek in njegov izid sta v Italiji deležna posebnega in splošnega zanimanja in ne pritegneta samo tistih ljudi, ki običajno spremljajo tovrstne dogodke;

                                       (b)

                                       dogodek je vsesplošno javno priznan, ima poseben kulturni pomen in krepi italijansko kulturno identiteto;

                                       (c)

                                       v dogodek je vključena državna reprezentanca v določeni športni disciplini, ki sodeluje na pomembnem mednarodnem tekmovanju;

                                       (d)

                                       dogodek se običajno predvaja na brezplačni televizijski postaji in ga v Italiji spremlja veliko število gledalcev;

                           B.

                           ‚,kvalificirani izdajatelj televizijskega programa‘ pomeni televizijsko postajo, ki spada pod jurisdikcijo Italije in ki lahko vsaj 80 % prebivalstva Italije zagotovi možnost, da dogodek spremljajo na brezplačni televizijski postaji brez dodatnih stroškov.

                     Člen 2
               Seznam dogodkov in merila za izvajanje pravic za predvajanje dogodkov
               1.   Organ je sestavil naslednji seznam dogodkov z velikim družbenim pomenom, ki jih televizijske postaje, ki spadajo pod jurisdikcijo Italije, ne smejo predvajati izključno in zgolj v kodirani obliki, tako da lahko vsaj 80 % prebivalstva Italije dogodek spremlja na brezplačni televizijski postaji in brez dodatnih stroškov:

                           (a)

                           letne in zimske olimpijske igre;

                           (b)

                           finale in vse ostale tekme svetovnega prvenstva v nogometu, na katerih sodeluje italijanska državna reprezentanca;

                           (c)

                           finale in vse ostale tekme evropskega prvenstva v nogometu, na katerih sodeluje italijanska državna reprezentanca;

                           (d)

                           vse nogometne tekme uradnih prvenstev v Italiji in v tujini, na katerih sodeluje italijanska državna reprezentanca;

                           (e)

                           finale in polfinali Lige prvakov in Evropske lige, če na njih sodeluje italijanska ekipa;

                           (f)

                           kolesarsko tekmovanje Giro d'Italia;

                           (g)

                           velika nagrada Italije v Formuli 1;

                           (h)

                           velika nagrada Italije v motociklizmu;

                           (i)

                           finale in polfinali svetovnih prvenstev v košarki, vaterpolu, odbojki in ragbiju, na katerih sodeluje italijanska državna reprezentanca;

                           (j)

                           srečanja Turnirja šestih narodov v ragbiju, na katerih sodeluje italijanska državna reprezentanca;

                           (k)

                           finale in polfinali Davisovega pokala ter pokala federacij, na katerih sodeluje italijanska državna reprezentanca, in mednarodnih teniških turnirjev Italije, na katerih sodelujejo italijanski igralci tenisa;

                           (l)

                           svetovno prvenstvo v cestnem kolesarstvu;

                           (m)

                           festival italijanske popevke Sanremo;

                           (n)

                           prva predstava ob otvoritvi operne sezone milanske Scale;

                           (o)

                           novoletni koncert gledališča La Fenice v Benetkah.

                     2.   Dogodke iz odstavka 1(b) in (c) je treba v celoti predvajati v živo. Za druge dogodke lahko televizijske postaje same določijo pogoje predvajanja dogodkov v nekodirani obliki in jih predvajajo v celoti ali deloma v živo ali pa posnetek v celoti ali deloma predvajajo pozneje.
               3.   Če pravice za predvajanje enega ali več dogodkov iz odstavka 1 pridobi nekvalificiran izdajatelj televizijskega programa, mora ta dovolj dolgo vnaprej na svoji spletni strani objaviti ponudbo za odstop pravic pod pravičnimi, primernimi in nediskriminacijskimi tržnimi pogoji, ki omogočajo predvajanje dogodka v skladu z zahtevami iz odstavka 1, in o tem obvesti organ.
               4.   Če noben kvalificiran izdajatelj televizijskega programa ne predloži ponudbe ali če predložena ponudba ni v skladu s pravičnimi, primernimi in nediskriminacijskimi tržnimi pogoji, lahko imetnik pravic svoje pravice izvršuje z odstopanjem od zahtev iz odstavka 1.
               5.   Organ si pridržuje pravico, da v razumnem roku s sklepom spremeni seznam iz odstavka 1 in zahteve iz odstavka 2.
               Člen 3
               Postopek reševanja sporov
               1.   V primeru spora med izdajatelji televizijskega programa glede predvajanja dogodkov, vključenih v seznam iz člena 2(1), se glede določitve tehničnih podrobnosti predvajanja in plačila pravičnega nadomestila za podlicenciranje izključnih pravic za predvajanje, uporabljajo postopkovna pravila, določena z uredbo, ki je priložena k sklepu št. 352/08/CONS; pristojnosti, določene s to uredbo in podeljene komisiji za infrastrukturo in omrežja, pomenijo pristojnosti, podeljene svetu, ‚direkcija‘ pomeni direkcijo za medijske storitve, ‚direktor‘ pa direktorja direkcije za medijske storitve.“

         (1)  To je tiskarska napaka, pisati bi moralo 15. marec 2012, kot v različici, objavljeni v Uradnem listu Republike Italije, splošna izdaja – št. 92 z dne 19. aprila 2012.


title: Sklep Sveta 2008/868/SZVP z dne 13. oktobra 2008 o sklenitvi Sporazuma med Evropsko unijo in Rusko federacijo o sodelovanju Ruske federacije v vojaški operaciji Evropske unije v Republiki Čad in Srednjeafriški republiki (Operacija EUFOR Tchad/RCA)

text:
               18.11.2008

               SL

               Uradni list Evropske unije

               L 307/15

         SKLEP SVETA 2008/868/SZVP
   z dne 13. oktobra 2008
   o sklenitvi Sporazuma med Evropsko unijo in Rusko federacijo o sodelovanju Ruske federacije v vojaški operaciji Evropske unije v Republiki Čad in Srednjeafriški republiki (Operacija EUFOR Tchad/RCA)
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 24 Pogodbe,
   ob upoštevanju priporočila predsedstva,
   ob upoštevanju naslednjega:

               (1)

               Svet je 15. oktobra 2007 sprejel Skupni ukrep 2007/677/SZVP o vojaški operaciji Evropske unije v Republiki Čad in Srednjeafriški republiki (1) (Operacija EUFOR Tchad/RCA).

               (2)

               Člen 10(3) navedenega skupnega ukrepa določa, da bodo podrobnosti o sodelovanju tretjih držav urejene s sporazumom v skladu s členom 24 Pogodbe.

               (3)

               Na podlagi pooblastila Sveta z dne 13. septembra 2004 se je predsedstvo ob pomoči generalnega sekretarja Sveta/visokega predstavnika za skupno zunanjo in varnostno politiko s pogajanji dogovorilo o sporazumu med Evropsko unijo in Rusko federacijo o sodelovanju Ruske federacije v operaciji EUFOR Tchad/RCA (v nadaljnjem besedilu „Sporazum“).

               (4)

               Sporazum bi bilo treba odobriti v imenu Evropske unije –

         SKLENIL:
   Člen 1
   Sporazum med Evropsko unijo in Rusko federacijo o sodelovanju Ruske federacije v vojaški operaciji Evropske unije v Republiki Čad in Srednjeafriški republiki (Operacija EUFOR Tchad/RCA) se odobri v imenu Evropske unije.
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma, ki bo za Evropsko unijo zavezujoč.
   Člen 3
   Ta sklep začne učinkovati na dan sprejetja.
   Člen 4
   Ta sklep se objavi v Uradnem listu Evropske unije.

      V Luxembourgu, 13. oktobra 2008

            Za Svet

            Predsednik

         B. KOUCHNER

      (1)  UL L 279, 23.10.2007, str. 21.
    ---documentbreak---

               18.11.2008

               SL

               Uradni list Evropske unije

               L 307/16

         PREVOD
   SPORAZUM
   med Evropsko unijo in Rusko federacijo o sodelovanju Ruske federacije v vojaški operaciji Evropske unije v Republiki Čad in Srednjeafriški republiki (EUFOR Tchad/RCA)
   EVROPSKA UNIJA (EU)
   na eni strani in
   RUSKA FEDERACIJA
   na drugi strani,
   v nadaljnjem besedilu „pogodbenici“, STA SE –
   OB UPOŠTEVANJU:
   Resolucije Varnostnega sveta Združenih narodov 1778 (2007) z dne 25. septembra 2007, ki EU dovoljuje razporeditev sil v Republiki Čad in Srednjeafriški republiki,
   Skupnega ukrepa Sveta Evropske unije 2007/677/SZVP z dne 15. oktobra 2007 o vojaški operaciji Evropske unije v Republiki Čad in Srednjeafriški republiki (EUFOR Tchad/RCA),
   Sklepa Političnega in varnostnega odbora CHAD/1/2008 o sprejetju prispevka tretjih držav k vojaški operaciji Evropske unije v Republiki Čad in Srednjeafriški republiki in sklepa Političnega in varnostnega odbora CHAD/2/2008 o vzpostavitvi odbora sodelujočih držav za vojaško operacijo Evropske unije v Republiki Čad in Srednjeafriški republiki, kakor sta bila spremenjena s sklepom Političnega in varnostnega odbora CHAD/3/2008 z dne 14. maja 2008;
   OB UPOŠTEVANJU NASLEDNJEGA:

               (1)

               Generalni sekretar Sveta Evropske unije/visoki predstavnik za skupno zunanjo in varnostno politiko je v pismu z dne 7. decembra 2007 pozval Rusko federacijo, naj preuči možnost sodelovanja v operaciji EU v Čadu in Srednjeafriški republiki.

               (2)

               Ruska federacija je v pismu z dne 23. aprila 2008 izrazila pripravljenost, da preuči možnost sodelovanja.

               (3)

               Generalni sekretar Sveta Evropske unije/visoki predstavnik za skupno zunanjo in varnostno politiko in minister za zunanje zadeve Ruske federacije sta 29. aprila 2008 podala skupno izjavo o vzajemnem sodelovanju v operacijah za krizno upravljanje –

         DOGOVORILI O NASLEDNJEM:
   Člen 1
   Sodelovanje v operaciji
   1.   Ruska stran sodeluje v operaciji, ki jo vodi Evropska unija na podlagi Resolucije Varnostnega sveta Združenih narodov 1778 (2007) in v skladu s Skupnim ukrepom 2007/677/SZVP z dne 15. oktobra 2007 o vojaški operaciji Evropske unije v Republiki Čad in Srednjeafriški republiki (Operacija EUFOR Tchad/RCA) (v nadaljnjem besedilu „operacija EU“) in operativnim načrtom z dne 18. januarja 2008, in sicer tako, da prispeva vojaški kontingent vojaških sil Ruske federacije (v nadaljnjem besedilu „ruski vojaški kontingent“), ki operacijo EU podpre z zagotavljanjem letalskega prevoza, ob upoštevanju vseh izvedbenih pogojev, opredeljenih v izvedbenih rešitvah iz člena 6 tega sporazuma. Pri zračnem prevozu se letala ruskega vojaškega kontingenta uporabljajo za namene varovanja oseb in zagotavljanje varnosti sil pod vodstvom Evropske unije ter osebja misije Združenih narodov v Srednjeafriški republiki in Čadu (MINURCAT) s prevažanjem osebja EUFOR in MINURCAT, prevažanjem tovora ter iskanjem in reševanjem osebja EUFOR in MINURCAT.
   2.   Prispevek Ruske federacije k operaciji EU ne posega v avtonomijo odločanja Evropske unije.
   3.   Ruska stran poskrbi, da ruski vojaški kontingent svoje naloge opravlja v skladu s:

               —

               Skupnim ukrepom 2007/677/SZVP iz odstavka 1 tega člena in

               —

               vsemi izvedbenimi ureditvami, o katerih se dogovorita strani.

         4.   Osebje ruskega vojaškega kontingenta bo uporabljalo pravila o uporabi oboroženih sil operacije EU v obsegu, v katerem ta niso v navzkrižju z rusko zakonodajo. Za poveljnika operacije EU se uradno določijo posebni opozorilni znaki/omejitve pri pravilih o uporabi oboroženih sil, ki jih zahteva ruska stran.
   5.   Ruski vojaški kontingent opravlja svoje naloge in se ravna v skladu s cilji in mandatom operacije EU, kot določa Resolucija Varnostnega sveta Združenih narodov 1778 (2007).
   6.   Ruska stran lahko kadar koli umakne svoj prispevek, bodisi na zahtevo poveljnika operacije EU bodisi s sklepom ruske strani po ustreznem posvetovanju med pogodbenicama. Ruska stran pravočasno obvesti poveljnika operacije EU o vsaki spremembi glede svojega sodelovanja v operaciji EU.
   Člen 2
   Status sil
   1.   Status ruskega vojaškega kontingenta po njegovem prihodu na območje operacije urejajo sporazumi o statusu sil med Evropsko unijo in Republiko Čad, Srednjeafriško republiko in Republiko Kamerun.
   2.   Brez poseganja v sporazume o statusu sil iz odstavka 1 tega člena je ruski vojaški kontingent v pristojnosti ruske strani.
   3.   Predstavnik ruske strani sodeluje v postopkih reševanja vseh zahtevkov, ki zadevajo ruski vojaški kontingent, določenih v sporazumih o statusu sil iz odstavka 1 tega člena.
   4.   Ruska stran je pristojna za reševanje zahtevkov v zvezi s sodelovanjem ruskega vojaškega kontingenta v operaciji EU, ki jih vloži vojaško osebje ruskega vojaškega kontingenta ali se ti nanj nanašajo. Ruska stran je pristojna za uvedbo vseh ukrepov, zlasti sodnih ali disciplinskih postopkov, zoper katerega koli člana vojaškega osebja ruskega vojaškega kontingenta.
   5.   Evropska unija se zavezuje poskrbeti, da vse države članice ob podpisu tega sporazuma dajo izjavo o opustitvi zahtevkov do Ruske federacije v zvezi z udeležbo Ruske federacije v operaciji EU. Zadevna izjava je priložena temu sporazumu.
   6.   Ruska stran se zavezuje, da bo ob podpisu tega Sporazuma podala izjavo o opustitvi odškodninskih zahtevkov do vseh držav, ki sodelujejo v operaciji EU. Zadevna izjava je priložena temu sporazumu.
   7.   Status osebja, dodeljenega operativnemu štabu EU v Parizu (Francija), je urejen z rešitvami, o katerih se dogovorijo pristojni organi Francoske republike in Ruske federacije.
   Člen 3
   Tajni podatki
   1.   Ruska stran varuje vse tajne podatke EU, ki jih prejme v okviru operacije EU, in sicer v skladu z zahtevami o varovanju tajnih podatkov po zakonodaji Ruske federacije. V ta namen si oznake, ki jih pogodbenici uporabljata za določanje stopnje tajnosti, ustrezajo takole:

               EU

               Ruska federacija

               SECRET UE

               СОВЕРШЕННО СЕКРЕТНО

               CONFIDENTIEL UE

               СЕКРЕТНО

         Oznaka tajnosti Ruske federacije „ДЛЯ СЛУЖЕБНОГО ПОЛЬЗОВАНИЯ“ ustreza oznaki za stopnjo tajnosti EU „RESTREINT UE“.
   2.   Ruska stran s primernimi ukrepi poskrbi za varovanje tajnih podatkov EU, ki jih prejme v okviru operacije EU, na ravni, enakovredni tisti, ki jo zahtevajo temeljna načela in minimalni standardi za varovanje tajnih podatkov v EU, in sicer ruska stran:

               —

               sme tajne podatke uporabljati le za tiste namene, za katere so bili posredovani, in za nobene druge,

               —

               takšnih podatkov ne sme razkriti tretjim strankam brez predhodnega pisnega soglasja EU,

               —

               poskrbi, da imajo dostop do posredovanih tajnih podatkov le osebe, ki morajo te podatke poznati zaradi opravljanja svojih uradnih nalog in ki so varnostno preverjene, ko gre za podatke, označene s „CONFIDENTIEL UE“ ali višjo stopnjo tajnosti,

               —

               poskrbi, da so vsi posamezniki, ki potrebujejo dostop do takšnih podatkov, preden dobijo dostop do tajnih podatkov, poučeni o zahtevah iz predpisov o varovanju tajnosti za stopnjo tajnosti podatkov, do katerih naj bi imeli dostop, in da te zahteve izpolnjujejo,

               —

               poskrbi, da se vsi prostori, območja, zgradbe, pisarne, sobe ter komunikacijski in informacijski sistemi, v katerih se hranijo in/ali obdelujejo tajni podatki ali dokumenti EU, zavarujejo z ustreznimi ukrepi fizičnega varovanja,

               —

               poskrbi, da se tajni dokumenti EU, ki so ji posredovani, ob prejemu zabeležijo v poseben register,

               —

               obvesti EU o vsakem primeru dejanske ali domnevne kršitve ali ogroženosti tajnih podatkov, ki so ji bili posredovani. V takšnem primeru ruska stran začne preiskavo in sprejme ustrezne ukrepe, da se kaj takega ne bi ponovilo.

         3.   Ob upoštevanju stopnje tajnosti se zaupni podatki posredujejo po diplomatskih kanalih, po varovani pošti ali z osebnim prenosom.
   4.   Če imata EU in Ruska federacija sklenjen sporazum o zaščiti tajnih podatkov, se določbe zadevnega sporazuma uporabljajo tudi v okviru operacije EU.
   Člen 4
   Struktura poveljevanja
   1.   Ruski vojaški kontingent je ves čas v celoti pod poveljstvom ruske strani.
   2.   Pristojni ruski organi pooblastijo poveljnika operacije, da lahko ruskemu vojaškemu kontingentu po prihodu kontingenta na območje operacije dodeljuje naloge za uresničevanje misije, kakor je opisana v odstavku 1 člena 1 tega sporazuma. Pri pripravi ukaza za zračno operacijo ali katere koli druge odločitve, ki ima posledice za ruski vojaški kontingent, se zagotovi popolno sodelovanje višjega vojaškega predstavnika ruskega vojaškega kontingenta. Ruska federacija ima pri vsakodnevnem vodenju operacije enake pravice in obveznosti kot sodelujoče države članice EU.
   3.   Ruska stran v operativni štab EU v Parizu (Francija) in poveljstvo sil EU v Abéchéju (Čad) imenuje višja vojaška predstavnika, ki zastopata ruski vojaški kontingent v EUFOR. Vsak od višjih vojaških predstavnikov ima lahko pomoč. Višja vojaška predstavnika se s strukturo poveljevanja EU posvetujeta o vseh zadevah, ki zadevajo EUFOR. Za disciplino kontingenta je odgovoren poveljujoči častnik ruskega vojaškega kontingenta.
   Člen 5
   Finančni vidiki
   1.   Ruska stran prevzame kritje vseh stroškov, povezanih z njenim sodelovanjem v operaciji EU, razen če je v izvedbenih rešitvah iz člena 6 tega sporazuma določeno, da je za stroške zagotovljeno skupno financiranje.
   2.   EUFOR Tchad/RCA ruskemu vojaškemu kontingentu zagotavlja logistično podporo po načelu povračila stroškov pod pogoji, ki so določeni v izvedbenih rešitvah iz člena 6 tega sporazuma.
   3.   EU oprosti Rusko federacijo kakršnega koli finančnega prispevka k skupnim stroškom.
   4.   Odškodnine v primeru smrti, telesne poškodbe, izgube ali škode, ki jo utrpijo fizične ali pravne osebe iz držav(-e), v kateri(-h) poteka operacija EU, se urejajo v skladu z določbami sporazumov o statusu sil iz člena 2(1) tega sporazuma.
   5.   Kot je določeno v izvedbenih rešitvah iz člena 6 tega sporazuma, se upravno poslovodenje izdatkov poveri mehanizmu EU, ki upravlja skupne stroške in stroške, ki jih v operaciji krijejo posamezne države.
   Člen 6
   Rešitve za izvajanje sporazuma
   Sodelovanje ruske strani v operaciji EU se lahko uresničuje v skladu s tehničnimi in upravnimi modalitetami, opredeljenimi v ureditvah za izvajanje Sporazuma, o katerih se dogovorita ministrstvo za obrambo Ruske federacije in poveljnik operacije EU.
   Člen 7
   Neizpolnjevanje obveznosti
   Če ena od pogodbenic ne izpolni svojih obveznosti iz členov 1 do 6 tega sporazuma, ga ima druga pogodbenica pravico odpovedati z enomesečnim odpovednim rokom.
   Člen 8
   Reševanje sporov
   1.   Spori med pogodbenicama v zvezi z razlago ali uporabo tega sporazuma in ustreznih izvedbenih rešitev se rešujejo v okviru pristojnih organov pogodbenic na ustrezni ravni ali po diplomatski poti.
   2.   Finančni zahtevki ali spori, ki se ne poravnajo v skladu z odstavkom 1 tega člena, se lahko predložijo skupno dogovorjenemu razsodniku ali mediatorju.
   Zahtevek ali spor, ki se ne reši s takšnim razsojanjem ali mediacijo, lahko katera koli od strani predloži arbitražnemu razsodišču. Vsaka od strani v arbitražno razsodišče imenuje enega razsodnika. Na ta način imenovana razsodnika imenujeta tretjega razsodnika, ki je predsednik. Če ena od pogodbenic v dveh mesecih od prejema uradnega obvestila druge strani o predložitvi spora arbitrarnemu razsodišču ne imenuje razsodnika ali če razsodnika v dveh mesecih od njunega imenovanja ne moreta doseči soglasja glede imenovanja tretjega razsodnika, lahko katera koli pogodbenica za njegovo imenovanje zaprosi predsednika Mednarodnega sodišča. Če je predsednik Mednarodnega sodišča državljan ene od pogodbenic ali ne more izvršiti imenovanja iz katerega koli drugega razloga, imenovanje opravi naslednji najvišji član Mednarodnega sodišča, ki ni državljan ne ene ne druge pogodbenice. Arbitrarno razsodišče odloča ex aequo et bono. Razsodniki ne morejo odrejati eksemplaričnih odškodnin. Razsodniki se dogovorijo o postopkih pri razsojanju. Sedež arbitraže je v Bruslju, jezik arbitraže pa je angleščina. V arbitražni odločbi se navedejo razlogi, na katerih ta temelji in na podlagi katerih jo pogodbenici sprejemata kot dokončno razsodbo. Vsaka od pogodbenic krije svoje stroške, skupne stroške pa si pogodbenici delita v enakih delih.
   Člen 9
   Začetek veljavnosti
   1.   Ta Sporazum začne veljati prvi dan prvega meseca po tem, ko se pogodbenici uradno obvestita o zaključku za to potrebnih notranjih postopkov.
   2.   Ta Sporazum se začasno uporablja od datuma podpisa.
   3.   Velja ves čas trajanja prispevka ruske strani k operaciji EU. Prenehanje tega sporazuma ne vpliva na pravice ali obveznosti, ki izhajajo iz izvrševanja tega sporazuma pred njegovim prenehanjem.

      Sestavljeno v Bruslju, 5. novembra 2008 v dveh izvodih, oba v angleškem in ruskem jeziku, pri čemer sta obe besedili enako verodostojni.

            Za Evropsko unijo

            Za Rusko federacijo

   PRILOGA
   IZJAVI
   iz člena 2(5) in (6) Sporazuma
   Izjava držav članic EU:
   „Države članice EU, ki uporabljajo Skupni ukrep 2007/677/SZVP z dne 15. oktobra 2007 o vojaški operaciji Evropske unije v Republiki Čad in Srednjeafriški republiki (Operacija EUFOR Tchad/RCA), si bodo prizadevale, kolikor to dopuščajo njihovi notranji pravni sistemi, v čim večji meri opuščati zahtevke do Ruske federacije in odgovarjati nanje v primeru telesne poškodbe, smrti svojega osebja, škode ali izgube sredstev, ki jim pripadajo in se uporabljajo v okviru operacije EU, če je takšno telesno poškodbo, smrt, škodo ali izgubo:

               —

               povzročilo osebje iz Ruske federacije pri opravljanju svojih nalog v povezavi z operacijo EU, razen v primeru hude malomarnosti ali namerne kršitve, ali

               —

               jo je povzročila uporaba sredstev, ki pripadajo Ruski federaciji, pod pogojem, da so bila ta sredstva uporabljena v povezavi z operacijo EU, razen v primeru hude malomarnosti ali namerne kršitve osebja operacije EU iz Ruske federacije pri uporabi teh sredstev.“

         Izjava Ruske federacije:
   „Ruska federacija, ki prispeva k vojaški operaciji Evropske unije v Republiki Čad in Srednjeafriški republiki (Operacija EUFOR Tchad/RCA), vodeni v skladu s Skupnim ukrepom 2007/677/SZVP z dne 15. oktobra 2007, si bo prizadevala, kolikor to dopušča njen notranji pravni sistem, v čim večji meri opuščati zahtevke do katere koli druge države, sodelujoče v operaciji EU, zaradi telesne poškodbe, smrti svojega osebja, škode ali izgube sredstev, ki ji pripadajo in se uporabljajo v okviru operacije EU, če je takšno telesno poškodbo, smrt, škodo ali izgubo:

               —

               povzročilo osebje pri opravljanju svojih nalog v povezavi z operacijo EU, razen v primeru hude malomarnosti ali namerne kršitve, ali

               —

               jo je povzročila uporaba sredstev, ki pripadajo sodelujočim državam v operaciji EU, pod pogojem, da so bila ta sredstva uporabljena v povezavi z operacijo, razen v primeru hude malomarnosti ali namerne kršitve osebja operacije EU pri uporabi teh sredstev.“


title: Sklep Evropskega parlamenta (EU) 2016/1522 z dne 28. aprila 2016 o razrešnici glede izvrševanja proračuna Evropske agencije za varnost hrane za proračunsko leto 2014

text:
               14.9.2016

               SL

               Uradni list Evropske unije

               L 246/252

         SKLEP EVROPSKEGA PARLAMENTA (EU) 2016/1522
   z dne 28. aprila 2016
   o razrešnici glede izvrševanja proračuna Evropske agencije za varnost hrane za proračunsko leto 2014
   EVROPSKI PARLAMENT,

               —

               ob upoštevanju končnega zaključnega računa Evropske agencije za varnost hrane za proračunsko leto 2014,

               —

               ob upoštevanju poročila Računskega sodišča o zaključnem računu Evropske agencije za varnost hrane za proračunsko leto 2014 z odgovorom agencije (1),

               —

               ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2014 v skladu s členom 287 Pogodbe o delovanju Evropske unije pripravilo Računsko sodišče,

               —

               ob upoštevanju priporočila Sveta z dne 12. februarja 2016 o podelitvi razrešnice agenciji glede izvrševanja proračuna za proračunsko leto 2014 (05584/2016 – C8-0074/2016),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

               —

               ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (4), zlasti člena 44,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (5),

               —

               ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (6), zlasti člena 108,

               —

               ob upoštevanju člena 94 in Priloge V Poslovnika,

               —

               ob upoštevanju poročila Odbora za proračunski nadzor in mnenja Odbora za okolje, javno zdravje in varnost hrane (A8-0086/2016),

               1.

               podeli razrešnico izvršnemu direktorju Evropske agencije za varnost hrane glede izvrševanja proračuna agencije za proračunsko leto 2014;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropske agencije za varnost hrane, Svetu, Komisiji in Računskemu sodišču in poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 409, 9.12.2015, str. 160.

      (2)  Glej opombo 1.

      (3)  UL L 298, 26.10.2012, str. 1.

      (4)  UL L 31, 1.2.2002, str. 1.

      (5)  UL L 357, 31.12.2002, str. 72.

      (6)  UL L 328, 7.12.2013, str. 42.


title: 2009/896/ES: Sklep Sveta z dne 30. novembra 2009 o sklenitvi Sporazuma med Evropsko skupnostjo in Antigvo in Barbudo o odpravi vizumov za kratkoročno bivanje

text:
               8.12.2009

               SL

               Uradni list Evropske unije

               L 321/38

         SKLEP SVETA
   z dne 30. novembra 2009
   o sklenitvi Sporazuma med Evropsko skupnostjo in Antigvo in Barbudo o odpravi vizumov za kratkoročno bivanje
   (2009/896/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti točke 2(b)(i) člena 62 Pogodbe v povezavi s prvim stavkom prvega pododstavka člena 300(2) in prvega pododstavka člena 300(3) Pogodbe,
   ob upoštevanju predloga Komisije,
   ob upoštevanju mnenja Evropskega parlamenta (1),
   ob upoštevanju naslednjega:

               (1)

               Komisija je v imenu Evropske skupnosti s pogajanji dosegla Sporazum z Antigvo in Barbudo o odpravi vizumov za kratkoročno bivanje (v nadaljnjem besedilu: Sporazum).

               (2)

               Sporazum je bil v imenu Skupnosti podpisan 28. maja 2009 in se je od tega dne začasno uporabljal, s pridržkom njegove morebitne poznejše sklenitve v skladu s Sklepom Sveta 2009/478/ES (2).

               (3)

               Sporazum bi bilo treba odobriti.

               (4)

               Sporazum ustanavlja Skupni odbor za upravljanje Sporazuma, ki bi moral sprejeti svoj poslovnik. Primerno je zagotoviti poenostavljen postopek za oblikovanje stališča Skupnosti o sprejetju navedenega poslovnika.

               (5)

               V skladu s členom 1 in 2 Protokola o stališču Združenega kraljestva in Irske, ki je priložen k Pogodbi o Evropski uniji in k Pogodbi o ustanovitvi Evropske skupnosti in brez poseganja v člen 4 navedenega protokola, ti dve državi članici ne sodelujeta pri sprejetju tega sklepa, ki zato zanju ni zavezujoč in se v njiju ne uporablja –

         SKLENIL:
   Člen 1
   Sporazum med Evropsko skupnostjo in Antigvo in Barbudo o odpravi vizumov za kratkoročno bivanje (3) se odobri v imenu Skupnosti.
   Člen 2
   Predsednik Sveta pošlje uradno obvestilo iz člena 8(1) Sporazuma (4).
   Člen 3
   Skupnost v Skupnem odboru strokovnjakov, ustanovljenem s členom 6 Sporazuma, zastopa Komisija, ki ji pomagajo strokovnjaki iz držav članic.
   Člen 4
   Stališče Skupnosti v okviru Skupnega odbora strokovnjakov glede sprejetja njegovega poslovnika v skladu s členom 6(4) Sporazuma sprejme Komisija po posvetovanju s posebnim odborom, ki ga imenuje Svet.
   Člen 5
   Ta sklep se objavi v Uradnem listu Evropske unije.

      V Bruslju, 30. novembra 2009

            Za Svet

            Predsednica

         B. ASK

      (1)  Mnenje z dne 20. oktobra 2009 (še ni objavljeno v Uradnem listu).

      (2)  UL L 169, 30.6.2009, str. 1.

      (3)  Za besedilo Sporazuma glej UL L 169, 30.6.2009, str. 3.

      (4)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


title: Sklep Evropskega parlamenta (EU) 2015/1695 z dne 29. aprila 2015 o razrešnici glede izvrševanja proračuna Skupnega podjetja Čisto nebo za proračunsko leto 2013

text:
               30.9.2015

               SL

               Uradni list Evropske unije

               L 255/371

      SKLEP EVROPSKEGA PARLAMENTA (EU) 2015/1695
      z dne 29. aprila 2015
      o razrešnici glede izvrševanja proračuna Skupnega podjetja Čisto nebo za proračunsko leto 2013
      EVROPSKI PARLAMENT,

                  —

                  ob upoštevanju končnega zaključnega računa Skupnega podjetja Čisto nebo za proračunsko leto 2013,

                  —

                  ob upoštevanju poročila Računskega sodišča o zaključnem računu Skupnega podjetja Čisto nebo za proračunsko leto 2013 z odgovori skupnega podjetja (1),

                  —

                  ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2013 v skladu s členom 287 Pogodbe o delovanju Evropske unije pripravilo Računsko sodišče,

                  —

                  ob upoštevanju priporočila Sveta z dne 17. februarja 2015 o podelitvi razrešnice skupnemu podjetju glede izvrševanja proračuna za proračunsko leto 2013 (05306/2015 – C8-0049/2015),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3),

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (4), zlasti člena 209,

                  —

                  ob upoštevanju Uredbe Sveta (ES) št. 71/2008 z dne 20. decembra 2007 o ustanovitvi Skupnega podjetja Čisto nebo (5),

                  —

                  ob upoštevanju Uredbe Sveta (ES) št. 558/2014 z dne 6. maja 2014 o ustanovitvi Skupnega podjetja Skupnega podjetja Čisto nebo 2 (6), zlasti člena 1(2) in člena 12,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (7),

                  —

                  ob upoštevanju Delegirane uredbe Komisije (EU) št. 110/2014 z dne 30. septembra 2013 o vzorčni finančni uredbi za subjekte javno-zasebnega partnerstva iz člena 209 Uredbe (EU, Euratom) št. 966/2012 Evropskega parlamenta in Sveta (8),

                  —

                  ob upoštevanju člena 94 in Priloge V Poslovnika,

                  —

                  ob upoštevanju poročila Odbora za proračunski nadzor (A8-0107/2015),

         1.

            podeli razrešnico izvršnemu direktorju Skupnega podjetja 2 Čisto nebo glede izvrševanja proračuna skupnega podjetja za proračunsko leto 2013;

         2.

            navaja svoje pripombe v spodnji resoluciji;

         3.

            naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Skupnega podjetja Čisto nebo 2, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

               Predsednik

            Martin SCHULZ

               Generalni sekretar

            Klaus WELLE

         (1)  UL C 452, 16.12.2014, str. 17.

         (2)  UL C 452, 16.12.2014, str. 18.

         (3)  UL L 248, 16.9.2002, str. 1.

         (4)  UL L 298, 26.10.2012, str. 1.

         (5)  UL L 30, 4.2.2008, str. 1.

         (6)  UL L 169, 7.6.2014, str. 77.

         (7)  UL L 357, 31.12.2002, str. 72.

         (8)  UL L 38, 7.2.2014, str. 2.


title: Sklep Sveta in Komisije z dne 10. aprila 1995 o sklenitvi Sporazuma med Evropskimi skupnostmi in Vlado Združenih držav Amerike o uporabi njunega prava o konkurenci

text:
Pomembno pravno obvestilo

|

31995D0145

Uradni list L 095 , 27/04/1995 str. 0045 - 0046

		Sklep Sveta in Komisijez dne 10. aprila 1995o sklenitvi Sporazuma med Evropskimi skupnostmi in Vlado Združenih držav Amerike o uporabi njunega prava o konkurenci(95/145/ES, ESPJ)SVET EVROPSKE UNIJE JEKOMISIJA EVROPSKIH SKUPNOSTI JEob upoštevanju Pogodbe o ustanovitvi Evropske skupnosti ter zlasti členov 87 in 235, v povezavi s prvim pododstavkom člena 228(3) Pogodbe,ob upoštevanju Pogodbe o ustanovitvi Evropske skupnosti za premog in jeklo ter zlasti členov 65 in 66 Pogodbe,ob upoštevanju predloga Komisije,ob upoštevanju mnenja Evropskega parlamenta [1],ker se je treba sklicevati na člen 235 Pogodbe o ustanovitvi Evropske skupnosti zaradi vključitve v besedilo Sporazuma o združitvi in pripojitvi, ki ju ureja Uredba Sveta (EGS) št. 4064/89 z dne 21. decembra 1989 o nadzoru koncentracij podjetij [2], ki v bistvu temelji na členu 235;ker je treba ob vse izrazitejši mednarodni razsežnosti problemov konkurence okrepiti mednarodno sodelovanje na tem področju;ker je s tem namenom Komisija z Vlado Združenih držav Amerike izpogajala Sporazum o uporabi pravil konkurence Evropskih skupnosti in Združenih držav Amerike;ker je treba sporazum odobriti, vključno z izmenjavo razlagalnih pisem,SKLENIL(A):Člen 1Sporazum med Evropskimi skupnostmi in Vlado Združenih držav Amerike o uporabi njunega prava o konkurenci, vključno z izmenjavo razlagalnih pisem, se odobri v imenu Evropske skupnosti in Evropske skupnosti za premog in jeklo.Besedilo Sporazuma in besedilo izmenjave razlagalnih pisem, sestavljeni v angleškem jeziku, sta priloženi temu sklepu.Člen 2Sporazum velja od 23. septembra 1991.Člen 3Predsednik Sveta je pooblaščen, da določi osebo(-e), pooblaščeno(-e), da v imenu Evropskih skupnosti obvesti(-jo) Vlado Združenih držav Amerike o odobritvi Sporazuma in podpiše(-jo) izmenjavo razlagalnih pisem.Komisija določi osebo(-e), pooblaščeno(-e), da v imenu Evropske skupnosti za premog in jeklo obvesti(-jo) Vlado Združenih držav Amerike o odobritvi Sporazuma in podpiše(-jo) izmenjavo razlagalnih pisem.V Luxembourgu, 10. aprila 1995Za SvetPredsednikJ. PuechZa KomisijoJ. SanterPredsednik[1] Mnenje z dne 20. januarja 1995 (UL C 43, 20.2.1995) in 17. marca 1995 (UL C 89, 10.4.1995).[2] UL L 395, 30.12.1989, str. 1 (popravljena različica: UL L 257, 21.9.1990, str. 13).--------------------------------------------------


title: Sklep Sveta z dne 17. julija 1995 o sklenitvi Začasnega sporazuma o trgovini in trgovinskih zadevah med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani ter Rusko federacijo na drugi strani, ki ga je sklenila Evropska skupnost

text:
Avis juridique important

|

31995D0414

Official Journal L 247 , 13/10/1995 P. 0001 - 0001

Sklep Svetaz dne 17. julija 1995o sklenitvi Začasnega sporazuma o trgovini in trgovinskih zadevah med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani ter Rusko federacijo na drugi strani, ki ga je sklenila Evropska skupnost(95/414/ES)SVET EVROPSKE UNIJE JE -ob upoštevanju Pogodbe o ustanovitvi Evropske skupnosti in zlasti člena 113 v zvezi s prvim stavkom člena 228(2) Pogodbe,ob upoštevanju predloga Komisije,ker je, dokler ne začne veljati Sporazum o partnerstvu in sodelovanju med Evropskimi skupnostmi in njihovimi državami članicami na eni strani in Rusko federacijo na drugi strani, podpisan na Krfu 24. junija 1994, v imenu Evropske skupnosti treba sprejeti Začasni sporazum o trgovini in trgovinskih zadevah med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani ter Rusko federacijo na drugi strani, ki je bil parafiran 29. decembra 1994,SKLENIL:Člen 1Začasni sporazum o trgovini in trgovinskih zadevah med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani ter Rusko federacijo na drugi strani, skupaj s Protokoli in izjavami, ki se nanj nanašajo, se odobri v imenu Evropske skupnosti.Besedilo Začasnega sporazuma je priloženo temu sklepu.Člen 2Ta sklep pooblašča predsednika Sveta, da imenuje osebe, pooblaščene za podpis Začasnega sporazuma [1].Člen 3Uradno obvestilo,predvideno v členu 36 Začasnega sporazuma, da v imenu Evropske skupnosti predsednik Sveta.V Bruslju, 17. julija 1995Za SvetPredsednikJ. Solana[1] Datum začetka veljavnosti sporazuma bo v Uradnem listu Evropskih skupnosti objavil Generalni sekretariat Sveta.


title: 2012/311/EU: Sklep Sveta z dne 7. junija 2012 o stališču Evropske unije v Odboru za pomoč v hrani glede podaljšanja Konvencije o pomoči v hrani iz leta 1999

text:
               19.6.2012

               SL

               Uradni list Evropske unije

               L 158/1

         SKLEP SVETA
   z dne 7. junija 2012
   o stališču Evropske unije v Odboru za pomoč v hrani glede podaljšanja Konvencije o pomoči v hrani iz leta 1999
   (2012/311/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 214(4) Pogodbe v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Evropska skupnost je Konvencijo o pomoči v hrani iz leta 1999 sklenila s Sklepom Sveta 2000/421/ES (1), veljavnost Konvencije pa je bila večkrat podaljšana s sklepi Odbora za pomoč v hrani.

               (2)

               Sedanja Konvencija o pomoči v hrani preneha veljati 30. junija 2012, njeno morebitno podaljšanje pa bo obravnavano na zasedanju Odbora za pomoč v hrani junija 2012.

               (3)

               V skladu s členom XXV(b) Konvencije o pomoči v hrani je podaljšanje te konvencije odvisno od tega, ali Konvencija o trgovanju z žitom iz leta 1995 ostaja v veljavi. Mednarodni svet za žito je 6. junija 2011 odločil o podaljšanju veljavnosti Konvencije o trgovanju z žitom iz leta 1995 do 30. junija 2013.

               (4)

               Člani Odbora za pomoč v hrani so se na svojem 103. zasedanju 14. decembra 2010 dogovorili, da bodo začeli formalni postopek ponovnih pogajanj o Konvenciji o pomoči v hrani z vrsto pogajalskih zasedanj.

               (5)

               Ker nova Konvencija o podpori pri preskrbi s hrano, ki bo nasledila Konvencijo o pomoči v hrani, začne veljati šele 1. januarja 2013, to pomeni šestmesečni premor med potekom veljavnosti Konvencije o pomoči v hrani iz leta 1999 in začetkom veljavnosti nove Konvencije o podpori pri preskrbi s hrano.

               (6)

               Na 105. zasedanju Odbora za pomoč v hrani 30. novembra 2011 so se pogodbenice Konvencije o pomoči v hrani dogovorile, da bi bilo treba preprečiti istočasno veljavnost obeh konvencij in de je šestmesečni premor ustreznejši kot podaljšanje Konvencije o pomoči v hrani.

               (7)

               Evropska komisija, ki v Odboru za pomoč v hrani zastopa Evropsko unijo, bi morala biti torej pooblaščena, da nasprotuje soglasju znotraj Odbora za pomoč v hrani o podaljšanju Konvencije –

         SPREJEL NASLEDNJI SKLEP:
   Člen 1
   Stališče Evropske unije v Odboru za pomoč v hrani je, da nasprotuje soglasju o podaljšanju veljavnosti Konvencije o pomoči v hrani v skladu s pravilom 13 poslovnika Odbora za pomoč v hrani.
   Člen 2
   S tem je Komisija pooblaščena, da izrazi to stališče v Odboru za pomoč v hrani.
   Člen 3
   Ta sklep začne veljati z dnem sprejetja.

      V Luxembourgu, 7. junija 2012

            Za Svet

            Predsednik

         M. BØDSKOV

      (1)  UL L 163, 4.7.2000, str. 37.


title: 2012/434/EU: Sklep Sveta z dne 24. julija 2012 o sklenitvi Sporazuma v obliki izmenjave pisem med Evropsko unijo in vlado Ruske federacije o ohranitvi obveznosti o trgovini s storitvami iz trenutno veljavnega Sporazuma o partnerstvu in sodelovanju med EU in Rusijo

text:
               27.7.2012

               SL

               Uradni list Evropske unije

               L 200/1

         SKLEP SVETA
   z dne 24. julija 2012
   o sklenitvi Sporazuma v obliki izmenjave pisem med Evropsko unijo in vlado Ruske federacije o ohranitvi obveznosti o trgovini s storitvami iz trenutno veljavnega Sporazuma o partnerstvu in sodelovanju med EU in Rusijo
   (2012/434/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 91, člena 100(2) ter prvega pododstavka člena 207(4) v povezavi s členom 218(6)(a) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:

               (1)

               Sporazum v obliki izmenjave pisem med Evropsko unijo in vlado Ruske federacije o ohranitvi obveznosti o trgovini s storitvami iz trenutno veljavnega Sporazuma o partnerstvu in sodelovanju med EU in Rusijo (v nadaljnjem besedilu: Sporazum) je bil v skladu s Sklepom Sveta 2012/107/EU (1) podpisan 16. decembra 2011, s pridržkom njegove poznejše sklenitve.

               (2)

               Sporazum bi bilo treba odobriti –

         SPREJEL NASLEDNJI SKLEP:
   Člen 1
   Sporazum v obliki izmenjave pisem med Evropsko unijo in vlado Ruske federacije o ohranitvi obveznosti o trgovini s storitvami iz trenutno veljavnega Sporazuma o partnerstvu in sodelovanju med EU in Rusijo se odobri v imenu Unije (2).
   Člen 2
   Predsednik Sveta imenuje osebo(-e), pooblaščeno(-e), da v imenu Unije poda(-jo) uradno obvestilo iz Sporazuma, s čimer se izrazi soglasje Unije, da je Sporazum zanjo zavezujoč (3).
   Člen 3
   Ta sklep začne veljati na dan sprejetja.

      V Bruslju, 24. julija 2012

            Za Svet

            Predsednik

         A. D. MAVROYIANNIS

      (1)  UL L 57, 29.2.2012, str. 43.

      (2)  Sporazum je bil objavljen v UL L 57, 29.2.2012, str. 44, skupaj s sklepom o podpisu.

      (3)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


title: Sklep Komisije z dne 28. junija 1995 o memorandumu o soglasju glede sodelovanja med Evropsko skupnostjo za atomsko energijo in vlado Kanade na področju kontrolirane jedrske cepitve, ki ga je sklenila Komisija za in v imenu Skupnosti

text:
Pomembno pravno obvestilo

|

31995D0355

Uradni list L 211 , 06/09/1995 str. 0030 - 0030

		Sklep Komisijez dne 28. junija 1995o memorandumu o soglasju glede sodelovanja med Evropsko skupnostjo za atomsko energijo in vlado Kanade na področju kontrolirane jedrske cepitve, ki ga je sklenila Komisija za in v imenu Skupnosti(95/355/Euratom)KOMISIJA EVROPSKIH SKUPNOSTI JEob upoštevanju Pogodbe o ustanovitvi Evropske skupnosti za atomsko energijo, in zlasti člena 101(2) Pogodbe,ker je Svet v svojem Sklepu z dne 20. februarja 1995 potrdil memorandum o soglasju, ki ga je sklenila Komisija, glede sodelovanja med Evropsko skupnostjo za atomsko energijo in vlado Kanade na področju kontrolirane jedrske cepitve,SKLENILA:Člen 1Za in v imenu Skupnosti se sklene Memorandum o soglasju glede sodelovanja med Evropsko skupnostjo za atomsko energijo in vlado Kanade na področju kontrolirane jedrske cepitve.Besedilo memoranduma o soglasju je dodano k temu sklepu.Člen 2Član Komisije, ki je odgovoren za znanost, raziskave in razvoj, ali njegov/njen imenovani predstavnik je pooblaščen, da s svojim podpisom memoranduma o soglasju zaveže Evropsko skupnost za atomsko energijo.V Bruslju, 28. junija 1995Za KomisijoJacques SanterPredsednik--------------------------------------------------